abbreviation: OVI

pdf_content: 850.110 - Ordinaziun davart las valitaziuns uffizialas d'immobiglias (OVI)    850.110   Ordinaziun davart las valitaziuns uffizialas d'immobiglias  (OVI)  dals 26-09-2017 (versiun dals 01-07-2022)  Sa basond sin l'art. 45 al. 1 da la constituziun chantunala1)  relaschada da la regenza ils 26 da settember 2017  1. Autoritads  Art.  1 Organisaziun 1 L'uffizi maina ultra dal biro a Cuira filialas a Glion, Tavau, Tusaun, Samedan e  Scuol. 2 L'uffizi fixescha la successiun da las valitaziuns da revisiun che ston vegnir fatgas   vischnanca per vischnanca.  2. Realisaziun da las valitaziuns  Art.  2 Basas 1 Ultra  da  la  lescha  davart  las  valitaziuns  uffizialas  d'immobiglias  ston  vegnir  resguardadas en spezial las suandantas basas: a) la lescha federala davart il dretg funsil puril2) e l'ordinaziun respectiva3); b) ils relaschs davart l'assicuranza d'edifizis sco er la cunvegna da prestaziun che    l'uffizi ha concludì cun l'assicuranza d'edifizis4); c) ils relaschs davart la protecziun cunter incendis5); d) las prescripziuns chantunalas e communalas da construcziun e da planisaziun; e) la legislaziun chantunala da taglia6);  1) DG 110.100 2) CS 211.412.11 3) CS 211.412.110 4) DG 830.100, 830.110 e disposiziuns cumplementaras tar l'ordinaziun 5) DG 840.100, 840.110 6) DG 720.000  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm https://www.gr-lex.gr.ch/data/720.000/rm https://www.gr-lex.gr.ch/data/840.110/rm https://www.gr-lex.gr.ch/data/840.100/rm https://www.gr-lex.gr.ch/data/830.110/rm https://www.gr-lex.gr.ch/data/830.100/rm http://db.clex.ch/link/Bund/211.412.110/rm http://db.clex.ch/link/Bund/211.412.11/rm   850.110    f) la  legislaziun  forestala  chantunala6) sco  er  las  directivas  concernent  la  stimaziun dal guaud da l'uniun forestala svizra;  g) las recumandaziuns e las normas respectivas da federaziuns professiunalas7).  Art.  3 Valitaziun object per object 1 Mintga object  da  valitaziun  sto  vegnir  valità  per  sasez e  mintga  valitaziun  sto  vegnir communitgada separadamain. 2 Plirs objects da valitaziun da la medema proprietaria u dal medem proprietari che  furman in'unitad economica ston per  regla  vegnir  valitads cumplessivamain.  Las  valurs ston vegnir repartidas sin ils singuls bains immobigliars. In'excepziun èn ils   implants da transport sco er ils stabiliments da la producziun, dal transport e da la  repartiziun d'energia, nua che las valurs da rendita e las valurs commerzialas vegnan  repartidas proporziunalmain sin las vischnancas pertutgadas.  Art.  4 Facturs decisivs 1 Per eruir la valur tenor l'artitgel 10 alinea 1 da la lescha ston vegnir resguardads tut  ils facturs che han ina influenza sin la valur, en spezial: a) la moda da construir, la vegliadetgna, il stadi e l'intent dals edifizis; b) il  dumber,  la  grondezza,  la  construcziun,  il  stadi,  l'isolaziun  termica,  la   protecziun cunter la canera, la funcziunalitad e las relaziuns dal retgav dals   singuls locals;  c) ils dretgs e las grevezzas dal dretg privat e dal dretg public (restricziuns da   proprietad u d'utilisaziun ed obligaziuns);  d) il  clima,  la  situaziun e  las  relaziuns da  traffic,  il  grad  d'avertura  tras  vias  d'access, l'access a la viafier ed a vias, la vischinanza da la plazza aviatica, il   provediment e la dismessa (aua, aua persa, electricitad, gas, telefon);  e) il  potenzial  da  svilup  da  la  regiun  e  l'utilisaziun  realisabla  tenor  las  prescripziuns da construcziun da dretg privat e da dretg public (p.ex. dretg da  vischinas  e  da  vischins,  plans  da  zonas,  d'avertura,  da  furmaziun  e  da  quartier),  il  resguard  da  las  relaziuns  existentas  da  la  cuntrada  e  da  las  relaziuns localas existentas;  f) la qualificaziun per intents d'abitar, da far vacanzas u da fatschenta; g) la restricziun tras canera, odur, fim, pulvra, radiaziun, deponias veglias sco er   la privaziun da glisch e da sulegl; h) la  funcziunalitad  da  stabiliments  e  d'indrizs  che  servan  unicamain  u   spezialmain  ad  intents  commerzials  u  industrials,  la  pussaivladad  d'ina  alienaziun u d'ina autra utilisaziun;  i) la furma, la topografia, la dimensiun e la cumposiziun dal terren.  6) DG 920.100 7) societad svizra dals inschigners ed architects (SIA), uniun svizra dals experts chantunals per   la  valitaziun  da  bains  immobigliars  (USECV),  chombra  svizra  d'experts  da  stimaziun  (CSES),  associaziun  svizra  da  l'economia  immobigliara  (SVIT),  associaziun  svizra  dals  experts da stimaziuns immobigliaras (ASESI)  2    https://www.gr-lex.gr.ch/data/920.100/rm    850.110   2 Per  eruir  la  valur  è  decisiv il  stadi  dals  objects  da valitaziun  il  mument  da  la  valitaziun.  Art.  5 Investiziuns essenzialas 1 Sco investiziuns essenzialas tenor l'artitgel 11 alinea 1 litera a da la lescha valan: a) edifizis novs a partir da 20 000 francs; b) construcziuns annexas, midadas, renovaziuns u engrondiments d'edifizis, sche   la  summa  che  augmenta  la  valur  per  edifizi  surpassa  100 000  francs  ed  importa dapli che 20 pertschient da la valur da nov indexada da l'edifizi ubain  sche la summa che augmenta la valur per edifizi surpassa 500 000 francs.  Art.  6 Inspecziun 1 En cas da valitaziuns sin dumonda vegn fatga per regla ina inspecziun. Nagina  inspecziun na vegn fatga en cas d'objects da valitaziun cun ina valur da nov da main   che 100 000 francs. 2 En cas da valitaziuns da revisiun vegn per regla fatga ina inspecziun, sche almain  ina da las suandantas premissas è ademplida: * a) la valur da nov indexada per object da valitaziun importa passa 2 milliuns   francs (index dals custs da construcziun per construcziuns autas da la Svizra  orientala);  b) en  l'ultima  valitaziun  importa  la  valur  actuala  da  l'edifizi  main  che  65  pertschient da la valur da nov e la valur da nov da l'edifizi  importa passa   100 000 francs;  c) dapi l'ultima inspecziun èn vegnids impundids passa 100 000 francs per object  da valitaziun;  d) a  chaschun da  l'ultima  valitaziun  da  revisiun  u  pli  tard  n'è  vegnida  fatga  nagina inspecziun e la valur da nov da l'object da valitaziun importa passa  100 000 francs;  e) l'inspecziun è necessaria per eruir las datas dal martgà. 3 L'uffizi po desister da far ina inspecziun, sche las basas che stattan a disposiziun  (actas,  datas,  infurmaziuns  publicas  ed  internas,  prescripziuns  da  l'Assicuranza  d'edifizis dal Grischun e.u.v.) permettan da far ina valitaziun adequata. *  Art.  7 Communicaziun da la valitaziun 1 La disposiziun da valitaziun sto vegnir communitgada per  regla entaifer 20 dis  suenter che la valitaziun è vegnida fatga.  Art.  8 Valur da nov 1 La valur da nov correspunda als custs ch'èn necessaris per construir in edifizi da  medem gener, da la medema grondezza e dal medem standard en il medem lieu. 2 La  basa  per  la  valitaziun  d'edifizis  novs  e  da  midadas  architectonicas  è  il   rendaquint da construcziun.   3     850.110    3 Custs extraordinariamain bass u auts che resultan tras reducziuns da pretsch, tras  offertas, tras atgnas prestaziuns, tras modificaziuns cun planisar e cun construir sco  er custs per disfar na vegnan betg resguardads. 4 Decisiva è la media dals pretschs da construcziun al lieu da l'edifizi. 5 La valur da nov d'edifizis vegls sco er d'edifizis che han ina impurtanza istorica u  ina impurtanza per la tgira da monuments correspunda als custs che vegnan valitads  per  la  reconstrucziun  en  la  moda  da  construcziun  existenta  u  en  ina  moda  da  construcziun cumparegliabla. 6 Tar edifizis vegls  senza impurtanza istorica u senza impurtanza per  la  tgira  da   monuments  ston  vegnir  resguardadas  las  reglas  vertentas  da  la  scienza  da  construcziun ed il stadi actual da la tecnica.  Art.  9 Valur actuala 1 La valur actuala correspunda a la valur da nov main la svalitaziun tecnica ch'è   vegnida  chaschunada  pervia  da  la  vegliadetgna,  pervia  da  l'isada,  pervia  da  l'influenza da l'aura,  pervia dals donns da construcziun,  pervia da mancanzas da  construcziun u per auters motivs.  Art.  10 Valur materiala 1 La valur materiala (valur reala) serva sco valur auxiliara per la valitaziun da la   valur commerziala. Ella sa cumpona da: a) la valur actuala da l'edifizi; b) la valur dal terren; c) las lavurs da preparaziun e dal stgav dal fundament; d) la  valur  actuala da las lavurs da conturn e  dals  conducts  ordaifer l'edifizi,    spezialmain per aua, electricitad, gas e chanalisaziun; e) las taxas da colliaziun per il provediment e per la dismessa (aua, electricitad,    gas, chanalisaziun e chaussas sumegliantas); f) la  valur  actuala  da  las  parts  integralas  ed  accessoricas  che  n'èn  betg   cuntegnidas en la valur da nov da l'edifizi.  Art.  11 Svalitaziun economica 1 La svalitaziun economica che po vegnir chaschunada en spezial pervia da novas  enconuschientschas en connex cun materials da construcziun ubain pervia da novas  metodas da fabricaziun sco er pervia  da la  perdita  da potenzial  d'utilisaziun,  sto  vegnir resguardada en la valur materiala.  Art.  12 Valur dal terren 1 La  valur  dal  terren  è  cumparegliabla  cun  la  valur  commerziala  da  terren  sumegliant, betg surbajegià, che correspunda al pretsch che po vegnir obtegnì sin il  martgà sut relaziuns normalas.  4       850.110   2 Rinforzaments  dal  sulom  e  fundaments  spezials  ston  vegnir  resguardads  adequatamain tar la valitaziun da la valur dal terren. 3 Per  eruir  la  valur  dal  terren  pon  vegnir  applitgadas  las  suandantas  metodas  auxiliaras: a) metoda da classas areguard la situaziun; b) quint retroactiv da la valur da rendita u dal pretsch da vendita; c) metoda da la valur structurala.  Art.  13 Valur da locaziun 1 La valur da locaziun correspunda a la rendita d'ina immobiglia ch'ins po obtegnair  mintga onn en moda duraivla. 2 Per eruir la valur da locaziun vegni sa basà per regla sin la rendita da locaziun   netta. Quella resulta da la rendita da locaziun brutta main ils custs accessorics. Ils  custs  accessorics  èn expensas che  pon vegnir  messas  a  quint  separadamain a  la  locataria u al locatari. Latiers tutgan expensas sco quellas per il stgaudament, per   l'aua, per l'aua chauda, per nettegiar las stgalas, per l'electricitad en general, las taxas  d'utilisaziun  ed  ils  custs  d'administraziun  che  resultan  per  far  il  rendaquint.   Indemnisaziuns per il diever da mobigliar na tutgan betg latiers. 3 La rendita da locaziun netta sa cumpona dals retgavs da l'utilisaziun tras terzas   persunas u da l'atgna utilisaziun d'edifizis, da surfatschas surbajegiadas e da terren  necessari per il manaschi. 4 Sche la rendita da locaziun netta na correspunda betg a las relaziuns dal martgà,   vegni sa basà sin la productivitad.  Art.  14 Valur da rendita 1 La  valur  da  rendita  correspunda  a  la  rendita  da  locaziun  netta  che  vegn  chapitalisada mintga onn.  Art.  15 Pertschient da chapitalisaziun 1 Il pertschient da chapitalisaziun sa cumpona da la tariffa dal tschains da chapital e   dals supplements procentuals dals custs da gestiun. 2 La tariffa dal tschains da chapital reflectescha ils custs da chapital (chapital ester ed  agen chapital) e las ristgas da chapital. 3 Ella variescha tut tenor il tip da l'object e vegn applitgada independentamain da las   pussaivladads individualas da la proprietaria u dal proprietari. 4 La direcziun da l'uffizi  communitgescha als organs da valitaziun las tariffas dal  tschains da chapital che ston vegnir applitgadas.   5     850.110    Art.  16 Custs da gestiun 1 Ils custs da gestiun ston vegnir resguardads sco suonda: a) ils  custs  da  manaschi  cun  0,1  fin  0,5  pertschient:  quels  cumpiglian  las    prestaziuns che la proprietaria u il proprietari na po betg metter a quint sco   grevezzas currentas publicas per il provediment d'aua, per nettegiar las vias,  per dismetter ils ruments e per allontanar l'aua (dentant betg taglias ordinarias   sin  entradas  e  facultad),  ils  custs  da  pedel,  ils  custs  per  il  mantegniment  d'ascensurs e da maschinas da lavar, ils custs per tgirar ils conturns, per rumir  la naiv, per antennas communablas e per l'illuminaziun generala, las premias  d'assicuranzas  d'edifizis,  d'assicuranzas  da  responsabladad  per  las  proprietarias ed ils proprietaris sco er d'assicuranzas da chaussas;  b) ils custs da mantegniment e da reparaziun da l'edifizi e da la cuntrada cun 0,7  fin 2,2 pertschient;  c) ils custs d'administraziun cun 0,1 fin 0,3 pertschient; d) la ristga per perditas dal tschains da locaziun cun 0,1 fin 0,4 pertschient; e) las amortisaziuns cun 0,5 fin 1,0 pertschient. 2 En cas motivads poi vegnir divergià da las dimensiuns ch'èn fixadas en l'alinea 1.  Art.  17 Retgav net 1 Il retgav net correspunda a la rendita da locaziun netta main ils custs da gestiun   effectivs. 2 Sche la cumprova dals custs da gestiun effectivs è avant maun, resulta la valur da  rendita or da la chapitalisaziun dal retgav net cun la tariffa dal tschains da chapital   correspundenta.  Art.  18 Valur commerziala 1 La  valur  commerziala  sa  drizza  tenor  ils  pretschs  ch'èn  vegnids  obtegnids  tar   medems u tar sumegliants objects da valitaziun sut circumstanzas normalas. I pon  vegnir resguardads objects da cumparegliaziun da l'entir territori chantunal.  3. Objects da valitaziun spezials  Art.  19 Mastergn ed industria en general 1 En cas d'objects da mastergn e d'industria che vegnan manads sezs vegni sa basà  sin valurs da cumparegliaziun. Ultra da quai pon vegnir resguardads l'andament da  las fatschentas,  la rendita, la situaziun da l'occupaziun, la reserva da terren e las  perspectivas per calcular la rendita da locaziun netta.  6       850.110   Art.  20 Stabiliments essenzials da la producziun, dal transport e da la  repartiziun d'energia 1. essenzialitad  1 Sco essenzial en il senn da l'artitgel 10 alinea 2 da la lescha valan ils suandants  stabiliments: a) producziun  d'energia:  stabiliments  che  servan  en  emprima  lingia  a  la   producziun commerziala d'energia electrica, che na vegnan betg qualifitgads  sco  manaschi  accessoric  d'ina  interpresa  industriala  u  d'ina  immobiglia  d'abitar e che na survegnan betg retgavs segirads da l'indemnisaziun per cuvrir  ils custs da la furniziun d'electricitad (ICF) tenor la lescha federala d'energia 1)   u auters retgavs segirads; b) transport d'energia: conducts electrics dals nivels da la rait 1 e 2; c) repartiziun d'energia: conducts electrics dals nivels da la rait 3 fin 7. 2 Las valurs da nov e las valurs actualas dals edifizis che tutgan tar ils stabiliments  vegnan  eruidas  separadamain  a  chaschun  da  la  valitaziun  da  revisiun  tenor  vischnanca. La valur da rendita e la valur commerziala vegnan valitadas en total sco  unitad  economica  per  tut  ils  stabiliments  dal  chantun  circa  il  medem  mument   (art. 8 al. 4 da la lescha).  Art.  21 2. dimensiun da la valitaziun per stabiliments essenzials da  producziun  1 Indrizs  architectonics  e  bains  immobigliars  che  servan  directamain  a  render  utilisabel in stabiliment essenzial da la producziun d'energia ston vegnir integrads en  la valitaziun. 2 Ils manaschis accessorics sco per exempel las fatschentas da vendita u las chasas   d'abitar e da persunal ston vegnir valitads separadamain tenor las normas ordinarias. 3 Da resguardar è la svieuta da la fatschenta en la media da 10 onns ch'è resultada  suenter la perioda da temp che ha servì sco basa per l'ultima valitaziun.  Art.  22 3. rapports da gestiun per stabiliments essenzials da producziun 1 Ils  gestiunaris  ston inoltrar  als  organs  da  valitaziun  cumpetents  ils  rapports  da  gestiun detagliads e revedids. Quels ston cuntegnair la bilantscha, il quint economic,  il quint da finanziaziun inclusiv l'agiunta sco er il quint da gestiun dals manaschis  accessorics ed il quint separà detaglià.  Art.  23 4. repartiziun da las valurs per stabiliments essenzials da producziun 1 Las parts da las valurs da rendita e da las valurs commerzialas che resultan sin ils   singuls territoris communals vegnan communitgadas vischnanca per vischnanca. Las  valurs  vegnan  repartidas  sin  fundament  da  las  investiziuns  en  las  vischnancas  respectivas. Las gestiunarias ed ils gestiunaris ston metter a disposiziun als organs   da valitaziun las datas correspundentas.  1) CS 730.0   7   http://db.clex.ch/link/Bund/730.0/rm   850.110    Art.  24 5. retgav per stabiliments essenzials da producziun 1 Per  la  valitaziun  da  stabiliments  partenaris  sto  vegnir  fixà  il  retgav  total  cumparegliond quel cun ils retgavs totals da l'energia ch'è vegnida producida en il  chantun Grischun e vendida a las cumpradras finalas ed als cumpraders finals senza  commerzi intermediar ed a cundiziuns da martgà. 2 Per la valitaziun da stabiliments betg partenaris è decisiv il retgav total ch'è vegnì   obtegnì effectivamain da la vendita d'energia.  Art.  25 6. custs da gestiun per stabiliments essenzials da producziun 1 Ils  custs  da  gestiun  cumpiglian  ils  custs  ordinaris,  las  taxas,  la  taglia  sin  immobiglias e las investiziuns substitutivas. Las taglias sin il retgav e sin il chapital  na valan betg sco custs da gestiun. 2 Sche  las  investiziuns  substitutivas  effectivas  na  pon  betg  vegnir  cumprovadas  vardaivlamain  da  la  gestiunaria  u  dal  gestiunari,  vegnan  quellas  eruidas  en  pertschients dals custs da construcziun.  Art.  26 7. rendaquint da construcziun ed investiziuns substitutivas per  stabiliments essenzials da producziun  1 Per ils custs da construcziun è decisiv il rendaquint da construcziun detaglià. Sche  indicaziuns fidadas mancan, ston ils custs da construcziun vegnir valitads tenor la  prestaziun installada. 2 En  cas  da  stabiliments  da  producziun  essenzials  vegnan  gruppas  substitutivas  transfurmadas  en  pertschients  dals  custs  da  construcziun.  Per  regla  valan  las  suandantas tariffas: a) per stabiliments da producziun en cas d'in ritmus da substituziun da 10 onns 2    pertschient,  da  20  onns  12  pertschient,  da  40  onns  20  pertschient  e  per   investiziuns duraivlas 66 pertschient, quai ch'è en total 100 perschient;  b) per stabiliments da transport en cas da 40 onns 100 pertschient; c) per stabiliments da repartiziun en cas da 25 onns 100 pertschient; d) per ils ulteriurs stabiliments en cas da 15 onns 100 pertschient.  Art.  27 8. renta d'ovra per stabiliments essenzials da producziun 1 Per fixar la renta d'ovra per stabiliments essenzials da producziun vegni sa basà sin  il  retgav  da  manaschi.  Per  eruir  la  renta  d'ovra  avant  che  far  retenziuns  per   investiziuns substitutivas ston vegnir deducids ils custs da persunal, las prestaziuns  da  material,  las  prestaziuns  furnidas  da  terzas  persunas,  ils  ulteriurs  custs  da  manaschi, las taxas e la taglia sin immobiglias. Betg deduciblas n'èn las expensas   per tschains sin chapital ester e sin agen chapital sco er dividendas a las acziunarias   ed als acziunaris.  8       850.110   Art.  28 9. retenziuns per stabiliments essenzials da producziun 1 La  basa  per  eruir  las  retenziuns  per  investiziuns  substitutivas  èn  ils  custs  da   construcziun nova da l'entir stabiliment. Sco tals valan tut ils custs da construcziun  menziunads tenor l'artitgel 26 alinea 1, dentant senza ils custs da terren. 2 Las summas da retenziun (apport annual en il fond da renovaziun) vegnan eruidas   cun divider las summas che ston vegnir cuntanschidas tras il factur respectiv da la   valur finala da la renta. La summa da tut ils apports en il fond da renovaziun vegn  deducida da la renta d'ovra. Il resultat represchenta l'import che stat a disposiziun per  la chapitalisaziun (retgav net).  Art.  29 10. eruida da valurs per stabiliments essenzials da producziun 1 Per la valitaziun vala il suandant: a) ciclus da renovaziun: il mument da la valitaziun è gia scadida ina part da 20   pertschient dal ciclus da renovaziun respectiv; b) orizont da consideraziun: da princip vala in orizont da consideraziun da 100   onns; c) valur en daners /  tschains dal chapital  chapitalisà:  la valur en daners vegn   calculada tras  la  multiplicaziun dal  retgav net  cun il  factur  da la  valur  en  daners;  d) valur da rendita: quella vegn calculada cun deducir dal tschains dal chapital   chapitalisà la valur en daners dal fond da renovaziun mesaun per stabiliments   che vegnan renovads en in grond ciclus. Da quella vegn deducì in supplement  da ristga adequat. Sche la valitaziun da la valur da rendita mussa in import  negativ, vegn scritta ina nulla;  e) tariffa dal tschains dal chapital: quella correspunda a la tariffa dal tschains da  cassa da las obligaziuns da la confederaziun da 10 onns, dentant almain 2,5  pertschient;  f) valur commerziala: quella correspunda per regla a la valur da rendita che sto  vegnir communitgada, na dastga però betg sutpassar la valur cudeschada dals  stabiliments e na stat betg en connex cun ina valitaziun en cas d'in return dals  implants.  Art.  30 11. stabiliments dal transport e da la repartiziun d'energia 1 Per la  valitaziun dals stabiliments  dal transport  e da la  repartiziun d'energia  èn  decisivs ils retgavs obtegnids effectivamain. Dal rest vegnan applitgadas confurm al  senn las disposiziuns davart ils stabiliments da producziun essenzials.  Art.  31 Implants da transport 1 Sco  implants  da  transport  valan  spezialmain  sutgeras,  runals,  denticularas  e  telefericas sco er funicularas e pendicularas.   9     850.110    2 La valur  materiala  sa  cumpona  dals  custs  d'investiziun  inclusiv il  terren ed  ils  edifizis  necessaris  per  il  manaschi  sco  indrizs  d'ennavar,  punts,  sutpassadis  e  surpassadis, tunnels, sendas, vias e parcadis sco er dals custs d'avertura. 3 La valur da rendita resulta da la chapitalisaziun dal gudogn net a) plus:  1. tschains passivs; 2. amortisaziuns cudeschadas; 3. expensas che augmentan la valur; 4. amortisaziuns che n'appartegnan betg al manaschi;  b) main: 1. amortisaziuns calculatoricas; 2. gudogns respectivamain retgavs che n'appartegnan betg al manaschi.  Art.  32 Manaschis da l'hotellaria 1. definiziun  1 Sco objects da l'hotellaria valan manaschis ch'èn averts per la publicitad u per ina  tscherta  gruppa  da  consumentas  e  consuments  e  che  porschan  cunter  pajament  spaisas e bavrondas u alloschament. Latiers tutgan spezialmain: a) hotels, motels, hotels d'appartaments e garnis, pensiuns; b) chamonas da clubs,  quartiers da massa,  chasas da vacanzas,  albierts per la   giuventetgna; c) ustarias, bars, restaurants, cafetarias; d) plazzas da campar; e) locals per sautar, nightclubs. 2 Stabiliments che servan mo al manaschi da l'hotelleria,  sco chasas da persunal,  stabiliments  da  sport,  garaschas,  irals  da  tgeiels,  bogns  cuverts,  parcs  ed  ierts   d'hotels, ston vegnir valitads sco part dal manaschi.  Art.  33 2. manaschis accessorics 1 Manaschis  accessorics  e  parts  d'in  bain  immobigliar  che  n'appartegnan  betg  al  manaschi d'hotellaria ston vegnir valitads separadamain. 2 Da quai fan part surtut negozis, kioscs, tancadis, manaschis agriculs, abitaziuns per  il persunal ed abitaziuns da locaziun.  Art.  34 3. objects manads sezs 1 Per fixar la valur da rendita d'objects che vegnan manads sezs vegni sa basà sin la   svieuta da la fatschenta. 2 Ils suandants custs ston vegnir deducids: a) expensas da rauba; b) custs da persunal; c) ulteriuras expensas necessarias per il manaschi; d) taglias e taxas dal manaschi;  10       850.110   e) custs d'administraziun; f) expensas da la direcziun da l'interpresa; g) mantegniment e remplazzament da l'inventari; h) pitschen mantegniment da l'immobiglia; i) media dal tschains sin il chapital dal manaschi; j) amortisaziuns sin l'inventari cumprà.  Art.  35 Minieras, chavas, implants da gera ed implants da crappa 1 I  vegnan  valitads  bains  immobigliars,  sin  ils  quals  èn  admess  legalmain  l'explotaziun, il deposit e la preparaziun da material. 2 La valur sa cumpona dals edifizis e dals stabiliments necessaris per explotar, per   deponer  e  per  preparar  il  material  sco  er  da  las  reservas  da  l'explotaziun  e  dal   deposit. 3 La basa fundamentala per giuditgar la valur furman la dimensiun e la durada da la  permissiun  d'explotaziun  e  las  obligaziuns  da  quella  sco  er  eventuals  dretgs  d'explotaziun contractuals.  Art.  36 Guaud 1 Ils organs da valitaziun incumbenseschan l'uffizi da guaud e privels da la natira cun  las valitaziuns forestalas e communitgeschan las valurs. 2 Bains immobigliars surbajegiads cun singuls bostgs u cun pitschnas gruppas da  bostgs che n'èn betg objects da la cultivaziun forestala, vegnan valitads directamain  dals organs da valitaziun.  4. Taxas e parts dals custs  Art.  37 Taxas per proprietarias, proprietaris, petentas e petents 1 Las taxas vegnan calculadas sco suonda: a) 1,4 promils da la valur da nov en cas da:  1. l'emprima valitaziun; 2. dumondas senza obligaziun da valitaziun.  b) 1,4 promils da l'import impundì en cas da: 1. investiziuns tar dumondas cun obligaziun da valitaziun; 2. * valitaziuns da  revisiun  cun  investiziuns  da  100 000 francs e  dapli  u   emprima  renovaziun  da  proprietad  en  condomini  sco  er  da  cumproprietad cun urden d'utilisaziun e d'administraziun.  c) 1,1 promils da la valur da nov en cas da: 1. in'emprima valitaziun e dumondas senza obligaziun da valitaziun, sche   mo la valur da nov e la valur actuala vegnan valitadas; 2. * partiziuns  da  bains  immobigliars  cun  obligaziun  da  valitaziun,  sche   l'ultima valitaziun ha gì lieu avant passa 3 onns e/u sch'i ha dà midadas  decisivas dapi lura;   11     850.110    3. * dumondas senza obligaziun da valitaziun per in manaschi agricul. d) * 0,3 promils da la valur da nov en cas da:  1. * la transfurmaziun en proprietad en condomini; 2. * la  transfurmaziun  en  cumproprietad  cun  urden  d'utilisaziun  e   d'administraziun; 3. * la transfurmaziun en dretg da construcziun; 4. * partiziuns  da  bains  immobigliars  cun  obligaziun  da  valitaziun,  sche   l'ultima valitaziun ha gì lieu avant 3 u main onns e sch'i n'ha dà naginas  midadas decisivas dapi lura.  2 A partir d'ina taxa da 5000 francs vegn concedì in rabat da 25 pertschient sin las  taxas tenor l'alinea 1.  Art.  38 Taxas per la consegna d'actas 1 La lavur administrativa impundida per consegnar copias d'actas vegn messa a quint  sco suonda: a) communicaziun da la valitaziun: 30 francs per bain immobigliar; b) * … c) documents da valitaziun: 50 francs per bain immobigliar; d) documents or da l'archiv dal stadi: 80 francs per bain immobigliar. 2 Sch'i vegnan duvrads documents tenor l'alinea 1 da la medema proprietaria u dal   medem proprietari per dapli che trais bains immobigliars, vegn messa a quint mo pli  la mesadad da la taxa a partir dal quart bain immobigliar. Sch'i vegnan pretendidas  valitaziuns  ultra  d'in  bain  immobigliar  principal  er  da  bains  immobigliars  accessorics,  sco  per  exempel  da  hallas  da  parcar  en  proprietad  en  condomini,   scrodan las taxas per ils bains immobigliars accessorics. 3 L'uffizi n'incassescha betg taxas da las autoritads chantunalas u communalas.  Art.  39 Taxas e parts dals custs per ulteriurs retschaviders da prestaziuns 1 En cas da valitaziuns da revisiun incassescha l'uffizi da las vischnancas ina taxa da  0,1 promils da la valur da nov. Las taxas vegnan messas a quint a las vischnancas  quartal per quartal. Sin dumonda po il quint er vegnir tramess mintga mais. * 1bis Las parts dals custs per la valitaziun da las valurs da nov e da las valurs actualas   tenor  l'artitgel 20 alinea 2  incassescha  l'uffizi  cumplainamain  da  l'Assicuranza  d'edifizis dal Grischun. * 1ter Las taxas e las parts dals custs per la valitaziun da stabiliments da la producziun,  dal transport e da la repartiziun d'energia senza fixaziun d'ina valur da nov e d'ina  valur actuala tenor l'artitgel 23 da la lescha e per las valitaziuns da revisiun che  suondan tenor l'artitgel 13 da la lescha vegnan eruidas tenor la lavur impundida ed  incassadas da l'uffizi mintgamai per la mesadad da l'Administraziun chantunala da  taglia e da las vischnancas. * 2 Las parts dals custs vegnan messas a quint quartal per quartal.  12       850.110   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 26-09-2017 01-01-2018 relasch emprima versiun 2017-035 12-05-2020 01-06-2020 Art. 6 al. 2 midada 2020-026 12-05-2020 01-06-2020 Art. 6 al. 3 integraziun 2020-026 12-05-2020 01-06-2020 Art. 37 al. 1, c), 2. midada 2020-026 12-05-2020 01-06-2020 Art. 37 al. 1, c), 3. integraziun 2020-026 12-05-2020 01-06-2020 Art. 37 al. 1, d) midada 2020-026 12-05-2020 01-06-2020 Art. 37 al. 1, d), 1. midada 2020-026 12-05-2020 01-06-2020 Art. 37 al. 1, d), 2. midada 2020-026 12-05-2020 01-06-2020 Art. 37 al. 1, d), 3. midada 2020-026 12-05-2020 01-06-2020 Art. 37 al. 1, d), 4. integraziun 2020-026 12-05-2020 01-06-2020 Art. 38 al. 1, b) aboliziun 2020-026 12-05-2020 01-06-2020 Art. 39 al. 1bis integraziun 2020-026 12-05-2020 01-06-2020 Art. 39 al. 1ter integraziun 2020-026 10-11-2020 01-01-2021 Art. 37 al. 1, b), 2. midada 2020-052 10-11-2020 01-01-2021 Art. 37 al. 1, c), 3. midada 2020-052 10-11-2020 01-01-2021 Art. 39 al. 1 midada 2020-052 10-05-2022 01-07-2022 Art. 39 al. 1 midada 2022-022   13     850.110    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 26-09-2017 01-01-2018 emprima versiun 2017-035 Art. 6 al. 2 12-05-2020 01-06-2020 midada 2020-026 Art. 6 al. 3 12-05-2020 01-06-2020 integraziun 2020-026 Art. 37 al. 1, b), 2. 10-11-2020 01-01-2021 midada 2020-052 Art. 37 al. 1, c), 2. 12-05-2020 01-06-2020 midada 2020-026 Art. 37 al. 1, c), 3. 12-05-2020 01-06-2020 integraziun 2020-026 Art. 37 al. 1, c), 3. 10-11-2020 01-01-2021 midada 2020-052 Art. 37 al. 1, d) 12-05-2020 01-06-2020 midada 2020-026 Art. 37 al. 1, d), 1. 12-05-2020 01-06-2020 midada 2020-026 Art. 37 al. 1, d), 2. 12-05-2020 01-06-2020 midada 2020-026 Art. 37 al. 1, d), 3. 12-05-2020 01-06-2020 midada 2020-026 Art. 37 al. 1, d), 4. 12-05-2020 01-06-2020 integraziun 2020-026 Art. 38 al. 1, b) 12-05-2020 01-06-2020 aboliziun 2020-026 Art. 39 al. 1 10-11-2020 01-01-2021 midada 2020-052 Art. 39 al. 1 10-05-2022 01-07-2022 midada 2022-022 Art. 39 al. 1bis 12-05-2020 01-06-2020 integraziun 2020-026 Art. 39 al. 1ter 12-05-2020 01-06-2020 integraziun 2020-026  14     	1. Autoritads 	Art. 1 Organisaziun  	2. Realisaziun da las valitaziuns 	Art. 2 Basas 	Art. 3 Valitaziun object per object 	Art. 4 Facturs decisivs 	Art. 5 Investiziuns essenzialas 	Art. 6 Inspecziun 	Art. 7 Communicaziun da la valitaziun 	Art. 8 Valur da nov 	Art. 9 Valur actuala 	Art. 10 Valur materiala 	Art. 11 Svalitaziun economica 	Art. 12 Valur dal terren 	Art. 13 Valur da locaziun 	Art. 14 Valur da rendita 	Art. 15 Pertschient da chapitalisaziun 	Art. 16 Custs da gestiun 	Art. 17 Retgav net 	Art. 18 Valur commerziala  	3. Objects da valitaziun spezials 	Art. 19 Mastergn ed industria en general 	Art. 20 Stabiliments essenzials da la producziun, dal transport e da la repartiziun d'energia 1. essenzialitad 	Art. 21 2. dimensiun da la valitaziun per stabiliments essenzials da producziun 	Art. 22 3. rapports da gestiun per stabiliments essenzials da producziun 	Art. 23 4. repartiziun da las valurs per stabiliments essenzials da producziun 	Art. 24 5. retgav per stabiliments essenzials da producziun 	Art. 25 6. custs da gestiun per stabiliments essenzials da producziun 	Art. 26 7. rendaquint da construcziun ed investiziuns substitutivas per stabiliments essenzials da producziun 	Art. 27 8. renta d'ovra per stabiliments essenzials da producziun 	Art. 28 9. retenziuns per stabiliments essenzials da producziun 	Art. 29 10. eruida da valurs per stabiliments essenzials da producziun 	Art. 30 11. stabiliments dal transport e da la repartiziun d'energia 	Art. 31 Implants da transport 	Art. 32 Manaschis da l'hotellaria 1. definiziun 	Art. 33 2. manaschis accessorics 	Art. 34 3. objects manads sezs 	Art. 35 Minieras, chavas, implants da gera ed implants da crappa 	Art. 36 Guaud  	4. Taxas e parts dals custs 	Art. 37 Taxas per proprietarias, proprietaris, petentas e petents 	Art. 38 Taxas per la consegna d'actas 	Art. 39 Taxas e parts dals custs per ulteriurs retschaviders da prestaziuns   		2022-05-11T23:09:02+0200 	"7001 Chur" 	"Gesetzessammlung Kanton Graubünden"


canton: gr

title: Lescha chantunala davart il guaud

abbreviation: LCG

pdf_content: 920.100 - Lescha chantunala davart il guaud (LCG)    920.100   Lescha chantunala davart il guaud (LCG)  dals 11-06-2012 (versiun dals 01-01-2021)  Il cussegl grond dal chantun Grischun1),  sa basond sin l'art. 50 da la lescha federala davart il guaud2) e sin l'art. 31 al. 1 da la  constituziun chantunala3), suenter avair gì invista da la missiva da la regenza dals 28 da favrer 20124),  concluda:  1. Disposiziuns generalas  Art.  1 Intent 1 Questa lescha ha l'intent: a) da mantegnair il guaud en moda qualitativa e quantitativa; b) d'ademplir las funcziuns dal guaud; c) da proteger il guaud sco biocenosa natirala; d) da cultivar il guaud en moda persistenta; e) da promover e da mantegnair l'economia forestala e l'economia da laina.  Art.  2 Noziun dal guaud 1 Per  ch'ina  populaziun  forestala  valia  sco  guaud,  ston  vegnir  ademplids  ils  suandants criteris minimals: a) extensiun sin ina surfatscha dad 800 m²; b) ladezza minimala da 12 m; c) vegliadetgna da 20 onns. 2 Populaziuns forestalas cun in'extensiun da passa 500 m² valan sco guaud, sch'ellas  adempleschan ina funcziun da guaud.  1) PCG 2011/2012, 1308 2) CS 921.0 3) DG 110.100 4) pagina 1639  * tabellas da las modificaziuns a la fin dal relasch   1   http://db.clex.ch/link/Bund/921.0/rm https://www.gr-lex.gr.ch/data/110.100/rm   920.100    3 En  cas  che  populaziuns  forestalas  adempleschan  funcziuns  da  bainstar  e  da  protecziun impurtantas, pon vegnir sutpassads ils criteris minimals da l'alinea 1. 4 Sco furmas spezialas dal guaud valan en spezial guauds da pastgira e selvas.  Art.  3 Procedura da protesta 1 Sche questa lescha na dispona betg autramain, valan per la procedura da protesta  las disposiziuns da la procedura chantunala da recurs administrativ confurm al senn. 2 Tgi che na fa betg protesta, è exclus da l'ulteriura procedura.  2. Procedura da runcar e determinaziun dal guaud  2.1. PROCEDURA DA RUNCADA  Art.  4 Cumpetenza 1 L'autoritad  chantunala  cumpetenta  per  conceder  las  permissiuns  da  runcar  è  il   departament.  Resalvadas  restan  disposiziuns  divergentas  da  cumpetenza  e  da  procedura en auters relaschs giuridics chantunals.  Art.  5 Procedura 1. exposiziun publica  1 L'uffizi expona publicamain las dumondas da runcar durant 30 dis. L'exposiziun  sto er avair lieu en las vischnancas pertutgadas. 2 L'exposiziun sto vegnir publitgada en l'organ da publicaziun uffizial dal chantun ed  il medem mument en las vischnancas en la moda usitada là.  Art.  6 2. Protestas 1 Protestas ston vegnir inoltradas al departament entaifer il termin d'exposiziun, e  quai en scrit e cun ina curta motivaziun. 2 Il dretg da far protesta ha, tgi ch'è tangà dal project da runcada e po far valair in   interess  degn  da  vegnir  protegì  u  tgi  ch'è  autorisà  tenor  il  dretg  federal  da  far   protesta. Il dretg da far protesta han er las vischnancas pertutgadas. 3 Davart  las  protestas  decida  l'autoritad  chantunala  cumpetenta  en  il  rom  da  la  decisiun da runcada.  Art.  7 Cumpensaziun da la runcada 1 En il rom da la permissiun da runcar po l'autoritad chantunala cumpetenta ordinar  ina garanzia per la cumpensaziun da la runcada.  2       920.100   Art.  8 Gulivaziun 1 Avantatgs che resultan tras permissiuns da runcar ston vegnir indemnisads tras las  persunas favurisadas. Els correspundan a 50 pertschient da la differenza da valur dal   bain immobigliar avant e suenter la runcada. Ils pajaments da gulivaziun vegnan  pretendids ed incassads dal chantun. 2 Ils  pajaments  da  gulivaziun vegnan  attribuids ad in  fond da  cumpensaziun per  runcadas.  Quests  meds  finanzials  ston  vegnir  duvrads  a  favur  da  mesiras  per  il  mantegniment dal guaud.  Art.  9 Ulteriuras regulaziuns 1 La regenza regla ils detagls da la procedura da runcada e relascha las disposiziuns  necessarias  davart  la  cumpensaziun  da  la  runcada  e  davart  ils  pajaments  da  gulivaziun.  2.2. DETERMINAZIUN DAL GUAUD  Art.  10 Determinaziun dal guaud en il cas singul 1 Tgi  che  cumprova  in  interess  degn  da  vegnir  protegì,  po  inoltrar  al  servetsch  forestal chantunal ina dumonda da determinaziun dal guaud. 2 La determinaziun dal guaud sa referescha a quella surfatscha, da la quala il caracter   forestal è dispitaivel. 3 Tgi ch'è tangà da la determinaziun dal guaud e po avair in interess degn da vegnir  protegì  vi  da  la  decisiun  davart  la  determinaziun  dal  guaud,  sto  vegnir  tadlà  ordavant. 4 La procedura per la determinaziun dal guaud vegn terminada tras ina disposiziun  dal  departament.  Questa  decisiun sto vegnir  communitgada a  las  petentas  ed als  petents,  a  las  ulteriuras  persunas  pertutgadas,  a  la  vischnanca  sco  er  ad  autras  persunas che han il dretg da far recurs tenor il dretg federal.  Art.  11 Determinaziun dal guaud en il rom da la planisaziun d'utilisaziun 1. obligaziun da determinaziun  1 Cun relaschar e cun reveder plans d'utilisaziun tenor il dretg da la planisaziun dal  territori vegn la cunfinaziun dal guaud e da las zonas d'utilisaziun fatga a norma dal  dretg federal. 2 Ils  plans d'utilisaziun cun las surfatschas da guaud e  cun ils  cunfins  dal guaud  inscrits ston vegnir exponids publicamain e rendids enconuschents a norma da la  legislaziun chantunala davart la planisaziun dal territori.   3     920.100    Art.  12 2. Protestas 1 Protestas cunter determinaziuns dal guaud ston vegnir inoltradas al departament  entaifer il termin d'exposiziun, e quai en scrit e cun ina curta motivaziun. 2 Il dretg da far protesta ha, tgi ch'è tangà da la determinaziun dal guaud e po far   valair in interess degn da vegnir protegì u tgi ch'è autorisà tenor il dretg federal da   far protesta. Il dretg da far protesta han er las vischnancas pertutgadas. 3 Il departament tracta ils recurs e decida davart la determinaziun dal guaud.  Art.  13 3. cunfinaziun tranter guaud e zonas d'utilisaziun 1 Ils  cunfins  dal  guaud  ch'èn  vegnids  determinads  cun  vigur  legala  ston  vegnir  inscrits en ils plans d'utilisaziun da las vischnancas. 2 Novas populaziuns forestalas ordaifer quests cunfins dal guaud na valan betg sco  guaud.  Art.  14 Ulteriuras regulaziuns 1 La regenza regla ils detagls da la procedura per la determinaziun dal guaud. 2 Cumpetent per la determinaziun dal guaud è il departament.  3. Edifizis e stabiliments forestals  Art.  15 Procedura ordinaria 1. approvaziun dal project  1 Per  edifizis  e  per  stabiliments  forestals  dovri  ina  procedura  d'approvaziun  dal  project.  Cumpetenta  per  l'approvaziun  è  la  regenza,  che  decida  en  la  medema  procedura er davart la contribuziun chantunala. 2 Per ils edifizis e per ils stabiliments cumpigliads da la procedura ha l'approvaziun  dal project l'effect d'ina planisaziun d'utilisaziun e d'ina permissiun da construcziun.  En cas da vias da guaud e da rempars vala quest effect er per las parts ch'èn situadas  ordaifer l'areal da guaud.  Art.  16 2. exposiziun publica 1 L'uffizi  expona  publicamain  durant  30  dis  ils  projects  d'exposiziun  sco  er  las  dumondas per ulteriuras permissiuns che dovran ina coordinaziun. L'exposiziun sto  er avair lieu en la vischnanca pertutgada. 2 L'exposiziun sto vegnir publitgada en l'organ da publicaziun uffizial dal chantun ed  il medem mument en las vischnancas en la moda usitada là.  4       920.100   Art.  17 3. restricziun dal dretg da disponer ed obligaziun d'annunzia 1 A partir  dal di  da la publicaziun uffiziala da la cundiziun dovri  ina permissiun  supplementara dal departament per projects da construcziun che sa chattan entaifer il  territori  cumpiglià dal project forestal.  En connex cun la procedura simplifitgada  tenor  l'artitgel 22  è  questa  permissiun  supplementara  necessaria  a  partir  da  la  communicaziun en scrit. Quella vegn concedida, sch'il project da construcziun n'ha  naginas consequenzas engrevgiantas per l'acquist da terren u per la realisaziun dal   project forestal. 2 Las vischnancas ston annunziar a l'uffizi  immediatamain ed en scrit  projects da  construcziun correspundents.  Art.  18 4. protestas 1 Protestas ston vegnir inoltradas al departament entaifer il termin d'exposiziun da 30  dis, e quai en scrit e cun ina curta motivaziun. 2 Il dretg da far protesta ha, tgi ch'è tangà dal project d'exposiziun e po far valair in  interess degn da vegnir protegì vi da l'aboliziun u vi da la midada da quel u tgi ch'è  autorisà  tenor  il  dretg federal da far protesta.  Il  dretg da far protesta  han er  las   vischnancas pertutgadas. 3 I pon vegnir fatgas valair: a) objecziuns cunter il project d'exposiziun e cunter las dumondas per ulteriuras   permissiuns ch'èn colliadas cun quel sco er cunter in'eventuala expropriaziun e  cunter sia dimensiun;  b) dumondas d'indemnisaziun, en spezial pretensiuns per ils dretgs che vegnan  fatgs  valair  ed  autras  pretensiuns  che  resultan  dal  dretg  chantunal  d'expropriaziun.  4 Dretgs che n'èn betg enumerads en la  tabella  davart  l'acquist  dals dretgs  e che   vegnan pertutgads dal project pon vegnir annunziads fin a la fin da la tractativa da  reconciliaziun en il plan per l'acquist da terren.  Art.  19 5. decisiun 1 La regenza decida en in conclus coordinà davart las protestas cunter il project e  davart l'approvaziun dal project d'exposiziun. 2 Cun la decisiun d'approvaziun dal project conceda la regenza per regla er tut las   ulteriuras permissiuns necessarias. 3 Approvaziuns da projects valan 5 onns ed èn liantas per mintgina e per mintgin.  Art.  20 6. dretg d'expropriaziun ed indemnisaziun 1 Cun  l'approvaziun  dal  project  vala  il  dretg  d'expropriaziun  sco  concedì.  Las  dumondas  d'indemnisaziun  vegnan  rectifitgadas  en  la  procedura  per  l'acquist  da  terren tenor las disposiziuns dal dretg chantunal d'expropriaziun.   5     920.100    2 Ils dretgs reals vi da bains immobigliars ch'i dovra per construir e per mantegnair  ils edifizis ed ils stabiliments forestals sco er ulteriurs dretgs vegnan indemnisads da   las  proprietarias  e  dals  proprietaris  da  las  ovras  tenor  las  disposiziuns  dal  dretg   chantunal d'expropriaziun.  Art.  21 7. midadas da project 1 Sch'igl  è necessari da far midadas essenzialas vi dal project suenter la decisiun  d'approvaziun, sto vegnir fatga ina nova exposiziun, nun ch'i sajan avant maun las  premissas da la procedura simplifitgada tenor l'artitgel 22.  Art.  22 Procedura simplifitgada 1 En cas da projects u da midadas da project che sa restrenschan ad in tschert territori  poi  vegnir  desistì  d'ina  exposiziun  publica,  sche  paucas  proprietarias  e  paucs  proprietaris da bains immobigliars ch'èn cleramain determinabels èn pertutgads, sche  nagins interess da terzas persunas degns da vegnir protegids n'èn tangads e sch'i na   resultan naginas consequenzas considerablas per il territori e per l'ambient. 2 En tals cas communitgescha l'uffizi – en enclegientscha cun las vischnancas – en  scrit il project u las midadas dal project a las proprietarias ed als proprietaris dals  bains immobigliars, a terzas persunas pertutgadas sco er ad organisaziuns che han il  dretg  da  far  recurs.  Entaifer  30  dis  pon  quellas  e  quels  prender  invista  dals  documents dal project e far protesta. 3 Per la procedura da protesta e per l'approvaziun dal project valan las disposiziuns   da la procedura ordinaria confurm al senn.  Art.  23 Mantegniment 1 Il  mantegniment  ordinari  d'edifizis  e  da  stabiliments  forestals  è  chaussa da las  proprietarias e dals proprietaris da las ovras. 2 L'uffizi regla la controlla ed il mantegniment da las ovras. 3 Per renovaziuns e per reparaturas d'ovras existentas na dovri betg ina procedura  d'approvaziun dal project.  Art.  24 Mesiras immediatas 1 Las vischnancas èn autorisadas da prender mesiras immediatas. Questas mesiras  ston  vegnir  exequidas  en  enclegientscha  cun  l'uffizi,  uschenavant  che  l'urgenza  permetta quai. 2 Las mesiras immediatas cuntegnan tut las mesiras urgentas per cumbatter in donn  directamain smanatschant u creschent en cas d'eveniments da la natira. Da quai fan  part en spezial mesiras da segirezza e rumidas en cas da lavinas, da bovas e d'auas  grondas. 3 Eventualas permissiuns necessarias pon vegnir dumandadas posteriuramain.  6       920.100   Art.  25 Ulteriuras regulaziuns 1 La regenza designescha ils edifizis ed ils stabiliments forestals e regla ils detagls da  la procedura d'approvaziun dal project. 2 Sin dumonda da la petenta u dal petent po il chantun surpigliar la direcziun dal   project per edifizis e per stabiliments forestals. *  4. Guaud e planisaziun dal territori  Art.  26 Edifizis e stabiliments pitschens forestals 1 Edifizis  e  stabiliments  pitschens  forestals  en  il  guaud  vegnan  permess  da  la   vischnanca. L'uffizi sto vegnir consultà ordavant.  Art.  27 Edifizis e stabiliments betg forestals 1 Per edifizis e per stabiliments betg forestals en il guaud dovri ina permissiun da  runcar. 2 Per edifizis e per stabiliments betg forestals en il guaud scroda da la permissiun da  runcar. Permissiuns EOZ premettan il consentiment da l'uffizi.  Art.  28 Cumissiuns da privel * 1 La  Regenza  nominescha  trais  Cumissiuns  da  privel.  Ella  determinescha  l'attribuziun territoriala. * 2 Las Cumissiuns da privel giuditgeschan ils territoris periclitads tras privels da la  natira e registreschan il giudicament sin in plan. * 3 Il plan da la Cumissiun da privel è liant per las autoritads. El sto vegnir transferì da   las vischnancas bainbaud en l'urden fundamental. *  Art.  29 Distanza dal guaud 1. princip  1 La distanza minimala d'edifizis e da stabiliments importa 10 meters visavi il guaud  aut e 5 meters visavi il guaud bass.  Art.  30 2. excepziuns 1 Sin basa da novas lingias da construcziun u da novas lingias da furmaziun per   construir pon las vischnancas prevair en cas excepziunals distanzas dal guaud pli  pitschnas. Questas distanzas ston vegnir determinadas en la planisaziun d'utilisaziun. 2 Edifizis e stabiliments existents en il sectur da la distanza dal guaud pon vegnir  auzads,  engrondids,  provedids  cun  construcziuns  annexas  u  reconstruids  en  il  medem lieu suenter ina destrucziun u suenter ina demoliziun, sche la distanza dal   guaud na vegn betg reducida tras quai e sche quai è admissibel a norma dal dretg da  construcziun e da planisaziun.   7     920.100    3 Per edifizis e per stabiliments sutterrans, per edifizis pitschens, per pitgas d'auta  tensiun e per chaussas sumegliantas pon las autoritads cumpetentas dar permissiuns  excepziunalas  en  il  rom  da  la  procedura  directiva.  L'uffizi  sto  vegnir  consultà  ordavant.  5. Privels da la natira e protecziun dal guaud *  5.1. PROTECZIUN CUNTER PRIVELS DA LA NATIRA E  CUNTER INCENDIS DA GUAUD *  Art.  31 Management integral da las ristgas en cas da privels da la natira * 1 La protecziun cunter privels da la natira è chaussa da las vischnancas,  nun che   questa lescha decleria il chantun sco cumpetent per quai. * 2 … * 3 Il chantun elavura las basas per giuditgar la periclitaziun e las ristgas potenzialas  tras privels da la natira. El valitescha las ristgas a maun da matrizas da finamiras da   protecziun e mussa las mesiras pussaivlas. *  Art.  31a * Il chantun sco patrun da construcziun ad interim en cas da mesiras  da protecziun  1 En  cas  spezials  po  il  chantun  –  per  proteger  cunter  privels  da  la  natira  e  sin  dumonda  da  la  vischnanca  –  esser  ad  interim  patrun  da  construcziun  durant  la  planisaziun e la realisaziun da las mesiras da protecziun. 2 Il chantun e la vischnanca reglan ils detagls en in contract.  Art.  31b * Privel d'incendis da guaud e da cultira 1 En cas d'in privel d'incendi da guaud e da cultira pli grond èsi scumandà da far fieu   ordaifer  la zona d'abitadi.  Il  chantun communitgescha la  situaziun da privel a la  publicitad en furma adequata. 2 Las vischnancas pon disponer excepziuns dal scumond da far fieu per fuclars segirs   ordaifer il guaud.  5.2. PROTECZIUN DAL GUAUD *  Art.  31c * Prevenziun e reparaziun da donns da guaud 1 Las possessuras ed ils possessurs da bostgs, da chaglias, d'ulteriuras plantas, da  culturas,  da  material  vegetal,  da  meds da  producziun e  d'objects  ch'èn  infectads   d'organissems nuschaivels, che pudessan esser infectads u ch'èn sezs organissems  nuschaivels, èn obligads d'impedir e da reparar donns da guaud.  8       920.100   2 Il chantun ordinescha las mesiras necessarias per impedir e per reparar donns e  surveglia l'execuziun da questas mesiras. Sch'i vegn tralaschà da prender las mesiras,   po el ordinar l'execuziun d'uffizi tras terzas persunas a quint da las parts obligadas.  Art.  32 Utilisaziuns dischavantagiusas 1 Utilisaziuns  che  restrenschan  la  funcziun  u  la  cultivaziun  dal  guaud  n'èn  betg   admissiblas. Dretgs d'utilisaziun dischavantagius existents ston vegnir substituids. Il  departament permetta excepziuns.  Art.  33 Accessibladad 1 Il  guaud  è  da  princip  accessibel  a  la  publicitad.  En  cas  d'interess  publics  predominants pon las vischnancas relaschar restricziuns. 2 Occurrenzas grondas en il guaud dastgan vegnir realisadas mo cun ina permissiun  da las vischnancas cumpetentas.  Art.  34 Traffic motorisà 1 En il guaud e sin las vias da guaud dastgi vegnir charrà cun vehichels a motor mo  per intents forestals. 2 Senza  permissiun  dastgi  vegnir  charrà  sin  las  vias  da  guaud  en  il  rom da  la   legislaziun federala, per intents agriculs sco er per ademplir incumbensas publicas. 3 Las  vischnancas  pon  permetter  ulteriuras  excepziuns  e  suttametter  quellas  ad  in'obligaziun da dumandar ina permissiun. 4 L'execuziun da questa disposiziun è chaussa da las vischnancas.  Art.  35 Ulteriuras regulaziuns 1 La regenza relascha las disposiziuns necessarias per realisar occurrenzas grondas  en il guaud e regla ils ulteriurs detagls per la protecziun dal guaud.  6. Planisaziun forestala e cultivaziun dal guaud  6.1. PLANISAZIUN FORESTALA  Art.  36 Princip 1 Decisiva per la cultivaziun dal guaud è la planisaziun forestala. 2 Objects da la planisaziun forestala èn il plan per il svilup dal guaud ed il plan da  manaschi. 3 La regenza regla ils detagls da la planisaziun forestala.   9     920.100    Art.  37 Plan per il svilup dal guaud 1. object ed effect giuridic  1 Il  plan  per  il  svilup  dal  guaud  regla  la  cultivaziun  dal  guaud  en  moda  intermanaschiala e per l'entira surfatscha. 2 El cuntegna almain in'analisa dal stadi dal guaud, las finamiras da las funcziuns dal   guaud a lunga vista sco er las mesiras generalas da gener selvicultural,  tecnic ed  infrastructural. El sto er resguardar las relaziuns dal lieu ed ils privels da la natira. 3 Il plan per il svilup dal guaud sto vegnir acceptà da las vischnancas pertutgadas ed  approvà da la regenza. El è liant per las autoritads.  Art.  38 2. exposiziun publica 1 Il plan per il svilup dal guaud vegn exponì publicamain durant 30 dis tar l'uffizi ed  en las vischnancas pertutgadas. La publicaziun da l'exposiziun ha lieu en l'organ da   publicaziun uffizial dal chantun. 2 Entaifer il termin d'exposiziun po mintgina u mintgin far propostas ed objecziuns.  Davart quellas decida la regenza en il rom da l'approvaziun dal plan per il svilup dal   guaud.  Art.  39 Plan da manaschi 1 Il plan da manaschi regla la cultivaziun dal guaud tras ils manaschis forestals. El   sto vegnir stabilì da tut las proprietarias e da tut ils proprietaris da guaud cun ina   surfatscha da passa 40 hectaras. 2 Il plan da manaschi cuntegna almain in'analisa dal stadi dal guaud e dal svilup dal   guaud sin plaun dal manaschi sco er las finamiras correspundentas per las mesiras   selviculturalas e per l'utilisaziun da la laina. El regla la controlla dal success. 3 Il plan da manaschi sto vegnir approvà da l'uffizi.  6.2. CULTIVAZIUN DAL GUAUD  Art.  40 Cultivaziun 1. princips  1 La cultivaziun dal guaud sto resguardar adequatamain las pretensiuns da l'effect da  protecziun, da l'utilisaziun da la laina e dal bainstar. 2 Sche  la  funcziun  da  protecziun  pretenda  quai,  garantescha  il  chantun  la  tgira  minimala dal guaud.  Art.  41 2. diever da la laina e material da reproducziun forestala 1 La basa per duvrar la laina è il plan da manaschi. 2 Per duvrar la laina e per far intervenziuns da tgira en il guaud dovri ina permissiun   dal servetsch forestal.  10       920.100   3 En  il  guaud  privat  dastgan  las  proprietarias  ed  ils  proprietaris  duvrar  senza  permissiun da l'uffizi forestal fin a 3 meters cubics laina per onn e per hectara per   l'agen diever, sch'ellas ed els na dumondan naginas contribuziuns. Il diever pretenda   ordavant in'enclegientscha cun l'uffizi forestal da revier. 4 Il chantun po manar curtins forestals ed indrizs per gudagnar semenza.  Art.  42 3. ulteriuras regulaziuns 1 La regenza regla ils detagls da la cultivaziun dal guaud. En spezial designescha ella   las  excepziuns  dal  scumond  da  tagls  cumplets  e  relascha  las  disposiziuns  ch'èn  necessarias per restabilir terren niv sco er per prevegnir e per eliminar donns vi dal   guaud.  Art.  43 Reservats da guaud 1 Per observar il svilup natiral dal guaud sco er per mantegnair la diversitad da las   spezias  da  la  fauna  e  da  la  flora  e  furmas  d'utilisaziun  spezialas  pon  vegnir  determinads reservats da guaud. 2 Reservats da guaud ston vegnir approvads da las proprietarias e dals proprietaris da  guaud. 3 Per  garantir  las  contribuziuns  e  per  concluder  ils  contracts  correspundents  è  cumpetent il departament.  Art.  44 Alienaziun e partiziun 1 L'alienaziun da guaud ch'è en proprietad da vischnancas e da corporaziuns da dretg   public sco er la partiziun da guaud vegnan approvadas dal departament. 2 Guauds privats cun ina surfatscha totala da main che 2 hectaras na dastgan per   regla betg vegnir partids. Davart excepziuns motivadas decida il departament.  7. Mesiras da promoziun  7.1. MESIRAS DA PROMOZIUN GENERALAS  Art.  45 Scolaziun e cussegliaziun 1 L'uffizi  promova,  surveglia  e  coordinescha  la  scolaziun  e  la  furmaziun  supplementara  dal  persunal  forestal.  Il  chantun  surpiglia  maximalmain  50  pertschient dals custs renconuschids. 2 Il chantun po sa participar a lieus da scolaziun dal persunal forestal e sustegnair   quels cun meds finanzials. 3 El procura per la cussegliaziun gratuita da las proprietarias e dals proprietaris da   guaud.   11     920.100    Art.  46 Retschertgas scientificas 1 Per retschertgas scientificas en il sectur da l'economia forestala e da l'economia da   laina  sco  er  per  la  registraziun  da  datas  davart  il  guaud  po  il  chantun  pajar  contribuziuns.  Art.  47 Transferiment d'incumbensas ad uniuns 1 Il  chantun po surdar ad associaziuns chantunalas e regiunalas  incumbensas che  servan a la cultivaziun dal guaud ed a l'utilisaziun da la laina. 2 La premissa per conceder contribuziuns chantunalas è la conclusiun d'ina cunvegna  da prestaziun.  7.2. CONTRIBUZIUNS CHANTUNALAS  Art.  48 Mesiras da promoziun 1. princip  1 A norma dal dretg federal po il  chantun conceder contribuziuns per mesiras da  promoziun en ils secturs da la protecziun cunter privels da la natira, dal guaud da   protecziun, da la diversitad biologica dal guaud e da la cultivaziun dal guaud.  Art.  49 2. import e garanzia da las contribuziuns 1 Per mesiras da protecziun cunter privels da la natira e per l'adempliment da las   funcziuns dal guaud da protecziun paja il chantun contribuziuns da maximalmain 80  pertschient dals custs renconuschids. 2 Per mesiras per mantegnair e per meglierar la diversitad biologica en il guaud sco   er  per  mesiras  per  meglierar  la  rentabilitad  da  la  cultivaziun  dal  guaud  paja  il   chantun contribuziuns da maximalmain 70 pertschient dals custs renconuschids. 3 En cas extraordinaris cun in interess chantunal predominant pon las contribuziuns  vegnir auzadas fin a 100 pertschient dals custs renconuschids. 4 Las contribuziuns vegnan garantidas en il rom da projects forestals u sin basa da   cunvegnas da prestaziun.  Art.  50 Contribuziuns per cultivar il guaud d'utilisaziun 1 Il  chantun  po  pajar  contribuziuns  per  la  tgira  dal  guaud  giuven,  per  la  determinaziun dal guaud e da la pastgira, per l'avertura dal guaud sco er per las   ulteriuras mesiras ch'èn previsas en ils plans per il svilup dal guaud. 2 La contribuziun dal chantun vegn fixada en spezial tenor l'impurtanza e tenor la  rentabilitad  dal  project.  Ella  importa  maximalmain  50  pertschient  dals  custs  renconuschids.  12       920.100   Art.  51 Contribuziuns per prevegnir e per reparar donns dal guaud 1 Il dretg da survegnir contribuziuns han en spezial mesiras per survegliar il guaud  sco er per prevegnir e per eliminar donns dal guaud extraordinaris tras fieu,  tras   malsognas, tras parasits, tras substanzas nuschaivlas e tras eveniments da la natira  che pericliteschan il mantegniment dal guaud. 2 En cas da guauds cun ina funcziun da protecziun u cun ina diversitad biologica  pregnanta  po  il  chantun  pajar  contribuziuns  a  la  prevenziun  cunter  donns  da  selvaschina en il rom da concepts correspundents. 3 Las contribuziuns importan maximalmain 80 pertschient dals custs renconuschids.  Art.  52 Planisaziun forestala 1 Ils  custs  per  elavurar  ils  plans  per  il  svilup  dal  guaud  vegnan  surpigliads  dal  chantun. 2 Cun  far  il  plan  da  manaschi  surpiglia  il  chantun  ils  custs  che  resultan  per  la  registraziun da la basa tar ils guauds che han ina funcziun da protecziun e ch'èn d'ina   impurtanza  ecologica  impurtanta.  Ils  ulteriurs  custs  van  sin  donn  e  cust  da  las  proprietarias e dals proprietaris da guaud.  Art.  53 Credits d'investiziun 1 Per conceder credits d'investiziun è cumpetent l'uffizi. Quests credits vegnan pajads  a norma da la legislaziun forestala federala.  8. Organisaziun forestala  Art.  54 Servetsch forestal chantunal 1 La scheffa u il schef da l'uffizi maina e surveglia il servetsch forestal chantunal.  Art.  55 Reviers forestals ed instituziuns responsablas per il revier 1 Las surfatschas da guaud vegnan divididas en reviers forestals cun ina instituziun   responsabla per il revier. 2 La regenza approvescha la divisiun en reviers, resguardond las relaziuns regiunalas  e las incumbensas che ston vegnir ademplidas. Las proprietarias ed ils proprietaris   da guaud ston vegnir tadlads ordavant. 3 L'instituziun responsabla per il revier procura per in'organisaziun cunvegnenta dal  revier forestal. Ses statuts ston vegnir approvads da l'uffizi. 4 A la direcziun da reviers forestals dastgan vegnir admessas mo persunas cun ina  scolaziun forestala superiura. Tecnicamain e professiunalmain èn ellas suttamessas a   l'uffizi.   13     920.100    Art.  56 Transferiment d'incumbensas suveranas 1. princip  1 A las  instituziuns  responsablas  per  ils  reviers  vegnan  transferidas  incumbensas  suveranas da surveglianza, da controlla e d'execuziun. Questas incumbensas vegnan  indemnisadas en il rom da cunvegnas da prestaziun. 2 Per  garantir  l'indemnisaziun  e  per  concluder  las  cunvegnas  da  prestaziun  è  cumpetent il departament. Quel po surdar questas cumpetenzas dal tuttafatg u per  part a l'uffizi. 3 Las vischnancas pon relaschar urdens forestals. Quels ston vegnir approvads da  l'uffizi.  Art.  57 2. indemnisaziun 1 Decisivs per calcular  la  contribuziun chantunala èn ils custs  da las  instituziuns   responsablas per ils reviers. 2 La  contribuziun  chantunala  per  las  incumbensas  suveranas  da  surveglianza,  da  controlla  e  d'execuziun  èn  structuradas  en  ina  contribuziun  da  basa  che  indemnisescha a norma da la surfatscha dal guaud ina part dals custs fundamentals,  ed en ina indemnisaziun tenor prestaziun per las mesiras da tgira dal guaud che las  instituziuns responsablas per ils reviers furneschan effectivamain tenor ina cunvegna  da prestaziun. 3 Sch'i vegnan furnidas ulteriuras prestaziuns per incarica u en enclegientscha cun  l'uffizi,  ston  quellas  vegnir  indemnisadas  separadamain.  Quai  èn  particularmain  prestaziuns en il sectur dals privels da la natira.  Art.  58 3. adempliment manglus ed execuziun d'uffizi 1 Sch'ina instituziun responsabla per il revier n'ademplescha betg sias obligaziuns,  vegnan reducidas u stritgadas las contribuziuns. En cas grevs po vegnir pronunziada  in'execuziun d'uffizi. 2 L'execuziun d'uffizi vegn realisada tras l'uffizi u tras ina persuna incumbensada da  l'uffizi. Ils custs vegnan adossads a l'instituziun responsabla per il revier negligenta.  Art.  59 Cuminanzas da cultivaziun 1 Il chantun sustegna la fundaziun da cuminanzas da cultivaziun sco er mesiras per   meglierar las cundiziuns da cultivaziun; per quest intent po el pajar contribuziuns. 2 L'import da la contribuziun sa drizza tenor la rentabilitad e tenor l'efficacitad da las  mesiras.  14       920.100   9. Procedura penala  Art.  60 Disposiziuns penalas 1 Tgi che cuntrafa sapientivamain u per negligientscha a questa lescha u a relaschs  ed a disposiziuns che sa basan sin quella, vegn chastià cun ina multa fin 40  000  francs, sch'il surpassament na vegn betg gia chastià tenor il dretg federal. L'emprova  e la cumplicitad èn chastiablas. 2 En cas levs poi vegnir desistì d'in chasti. 3 Relaziuns da substituziun vegnan giuditgadas tenor l'artitgel 29 dal cudesch penal  svizzer.  Per  multas  e  per  custs  stat  buna  solidaricamain  la  persuna  giuridica,  la  societad u la collectivitad da persunas. 4 Las  vischnancas  pon  chastiar  cuntravenziuns  cunter  il  dretg  communal  sco  surpassaments,  sche  quellas  n'èn  betg  gia  chastiablas  tenor  il  dretg  federal  u  chantunal.  Art.  61 Autoritads penalas 1 Las  vischnancas  èn  cumpetentas  per  incassar  multas  disciplinaras  tenor  la  legislaziun federala davart las multas disciplinaras1). * 1bis La procedura sa drizza tenor la lescha federala davart las multas disciplinaras2). * 2 La persecuziun ed il giudicament da las ulteriuras cuntravenziuns cunter il dretg  forestal èn chaussa da las autoritads penalas ordinarias.  Art.  62 Restabiliment ed execuziun d'uffizi 1 Il departament po ordinar ch'il stadi legal vegnia restabilì. 2 En cas d'omissiun ha lieu in'execuziun d'uffizi sin donn e cust da las persunas che  fissan obligadas da restabilir il stadi legal.  10. Disposiziuns finalas  Art.  63 Aboliziun dal dretg vertent 1 La lescha chantunala davart il guaud dals 25 da zercladur 1995 vegn abolida.  Art.  64 Disposiziun transitorica 1 Per plans d'utilisaziun ch'èn anc vegnids relaschads u revedids senza cunfinar il  guaud  e  las  zonas  da  construcziun  tenor  l'artitgel  11,  vala  vinavant  la  noziun   dinamica dal guaud. En quest cas vegn il guaud determinà avant la realisaziun da  projects da construcziun concrets.  1) CS 741.03; 741.031 2) CS 741.03   15   http://db.clex.ch/link/Bund/741.03/rm http://db.clex.ch/link/Bund/741.031/rm http://db.clex.ch/link/Bund/741.03/rm   920.100    Art.  65 Midada dal dretg vertent1)  Art.  66 Entrada en vigur 1 Questa lescha è suttamessa al referendum facultativ2). 2 La regenza fixescha il termin da l'entrada en vigur da questa lescha3).  1) Las midadas dal dretg vertent na vegnan betg inditgadas. 2) Il termin da referendum è scadì ils 19 da settember 2012. Entaifer quest termin n'èn vegnids   inoltrads nagins referendums. 3) mess en vigur cun CR dals 6 da november 202 per il 1. da schaner 2013  16       920.100   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 11-06-2012 01-01-2013 relasch emprima versiun - 31-08-2018 01-01-2020 Art. 61 al. 1 midada 2019-029 31-08-2018 01-01-2020 Art. 61 al. 1bis integraziun 2019-029 18-06-2020 01-01-2021 Art. 25 al. 2 integraziun 2020-071 18-06-2020 01-01-2021 Art. 28 midada dal titel 2020-071 18-06-2020 01-01-2021 Art. 28 al. 1 midada 2020-071 18-06-2020 01-01-2021 Art. 28 al. 2 midada 2020-071 18-06-2020 01-01-2021 Art. 28 al. 3 midada 2020-071 18-06-2020 01-01-2021 Titel 5. midada 2020-071 18-06-2020 01-01-2021 Titel 5.1. integraziun 2020-071 18-06-2020 01-01-2021 Art. 31 midada dal titel 2020-071 18-06-2020 01-01-2021 Art. 31 al. 1 midada 2020-071 18-06-2020 01-01-2021 Art. 31 al. 2 aboliziun 2020-071 18-06-2020 01-01-2021 Art. 31 al. 3 integraziun 2020-071 18-06-2020 01-01-2021 Art. 31a integraziun 2020-071 18-06-2020 01-01-2021 Art. 31b integraziun 2020-071 18-06-2020 01-01-2021 Titel 5.2. integraziun 2020-071 18-06-2020 01-01-2021 Art. 31c integraziun 2020-071   17     920.100    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 11-06-2012 01-01-2013 emprima versiun - Art. 25 al. 2 18-06-2020 01-01-2021 integraziun 2020-071 Art. 28 18-06-2020 01-01-2021 midada dal titel 2020-071 Art. 28 al. 1 18-06-2020 01-01-2021 midada 2020-071 Art. 28 al. 2 18-06-2020 01-01-2021 midada 2020-071 Art. 28 al. 3 18-06-2020 01-01-2021 midada 2020-071 Titel 5. 18-06-2020 01-01-2021 midada 2020-071 Titel 5.1. 18-06-2020 01-01-2021 integraziun 2020-071 Art. 31 18-06-2020 01-01-2021 midada dal titel 2020-071 Art. 31 al. 1 18-06-2020 01-01-2021 midada 2020-071 Art. 31 al. 2 18-06-2020 01-01-2021 aboliziun 2020-071 Art. 31 al. 3 18-06-2020 01-01-2021 integraziun 2020-071 Art. 31a 18-06-2020 01-01-2021 integraziun 2020-071 Art. 31b 18-06-2020 01-01-2021 integraziun 2020-071 Titel 5.2. 18-06-2020 01-01-2021 integraziun 2020-071 Art. 31c 18-06-2020 01-01-2021 integraziun 2020-071 Art. 61 al. 1 31-08-2018 01-01-2020 midada 2019-029 Art. 61 al. 1bis 31-08-2018 01-01-2020 integraziun 2019-029  18     	1. Disposiziuns generalas 	Art. 1 Intent 	Art. 2 Noziun dal guaud 	Art. 3 Procedura da protesta  	2. Procedura da runcar e determinaziun dal guaud 	2.1. Procedura da runcada 	Art. 4 Cumpetenza 	Art. 5 Procedura 1. exposiziun publica 	Art. 6 2. Protestas 	Art. 7 Cumpensaziun da la runcada 	Art. 8 Gulivaziun 	Art. 9 Ulteriuras regulaziuns  	2.2. Determinaziun dal guaud 	Art. 10 Determinaziun dal guaud en il cas singul 	Art. 11 Determinaziun dal guaud en il rom da la planisaziun d'utilisaziun 1. obligaziun da determinaziun 	Art. 12 2. Protestas 	Art. 13 3. cunfinaziun tranter guaud e zonas d'utilisaziun 	Art. 14 Ulteriuras regulaziuns   	3. Edifizis e stabiliments forestals 	Art. 15 Procedura ordinaria 1. approvaziun dal project 	Art. 16 2. exposiziun publica 	Art. 17 3. restricziun dal dretg da disponer ed obligaziun d'annunzia 	Art. 18 4. protestas 	Art. 19 5. decisiun 	Art. 20 6. dretg d'expropriaziun ed indemnisaziun 	Art. 21 7. midadas da project 	Art. 22 Procedura simplifitgada 	Art. 23 Mantegniment 	Art. 24 Mesiras immediatas 	Art. 25 Ulteriuras regulaziuns  	4. Guaud e planisaziun dal territori 	Art. 26 Edifizis e stabiliments pitschens forestals 	Art. 27 Edifizis e stabiliments betg forestals 	Art. 28 Cumissiuns da privel * 	Art. 29 Distanza dal guaud 1. princip 	Art. 30 2. excepziuns  	5. Privels da la natira e protecziun dal guaud * 	5.1. Protecziun cunter privels da la natira e cunter incendis da guaud * 	Art. 31 Management integral da las ristgas en cas da privels da la natira * 	Art. 31a * Il chantun sco patrun da construcziun ad interim en cas da mesiras da protecziun 	Art. 31b * Privel d'incendis da guaud e da cultira  	5.2. Protecziun dal guaud * 	Art. 31c * Prevenziun e reparaziun da donns da guaud 	Art. 32 Utilisaziuns dischavantagiusas 	Art. 33 Accessibladad 	Art. 34 Traffic motorisà 	Art. 35 Ulteriuras regulaziuns   	6. Planisaziun forestala e cultivaziun dal guaud 	6.1. Planisaziun forestala 	Art. 36 Princip 	Art. 37 Plan per il svilup dal guaud 1. object ed effect giuridic 	Art. 38 2. exposiziun publica 	Art. 39 Plan da manaschi  	6.2. Cultivaziun dal guaud 	Art. 40 Cultivaziun 1. princips 	Art. 41 2. diever da la laina e material da reproducziun forestala 	Art. 42 3. ulteriuras regulaziuns 	Art. 43 Reservats da guaud 	Art. 44 Alienaziun e partiziun   	7. Mesiras da promoziun 	7.1. Mesiras da promoziun generalas 	Art. 45 Scolaziun e cussegliaziun 	Art. 46 Retschertgas scientificas 	Art. 47 Transferiment d'incumbensas ad uniuns  	7.2. Contribuziuns chantunalas 	Art. 48 Mesiras da promoziun 1. princip 	Art. 49 2. import e garanzia da las contribuziuns 	Art. 50 Contribuziuns per cultivar il guaud d'utilisaziun 	Art. 51 Contribuziuns per prevegnir e per reparar donns dal guaud 	Art. 52 Planisaziun forestala 	Art. 53 Credits d'investiziun   	8. Organisaziun forestala 	Art. 54 Servetsch forestal chantunal 	Art. 55 Reviers forestals ed instituziuns responsablas per il revier 	Art. 56 Transferiment d'incumbensas suveranas 1. princip 	Art. 57 2. indemnisaziun 	Art. 58 3. adempliment manglus ed execuziun d'uffizi 	Art. 59 Cuminanzas da cultivaziun  	9. Procedura penala 	Art. 60 Disposiziuns penalas 	Art. 61 Autoritads penalas 	Art. 62 Restabiliment ed execuziun d'uffizi  	10. Disposiziuns finalas 	Art. 63 Aboliziun dal dretg vertent 	Art. 64 Disposiziun transitorica 	Art. 65 Midada dal dretg vertent) 	Art. 66 Entrada en vigur   		2020-12-30T08:55:46+0100 	"7001 Chur" 	"Gesetzessammlung Kanton Graubünden"